Malta se tkun waħda mill-ewwel pajjiżi li se tibbenefika minn riżorsa online tat-tagħlim tal-matematika fil-livell kemm primarju u wkoll sekondarju. Dan permezz ta' ftehim li sar man-99Math, il-kumpanija Estonjana li ħolqot din ir-riżorsa, u l-Ambaxxatur Magħżul għall-Estonja u l-Finlandja, Dr Kenneth Vella. Din l-inizjattiva saret ukoll bl-appoġġ tal-Ministru tal-Edukazzjoni Owen Bonnici u s-Segretarju Permanenti Dr Frank Fabri. Mill-ġimgħa d-dieħla, l-edukaturi, l-istudenti u l-ġenituri jistgħu jibbenefikaw minn riżorsa online għat-tagħlim tal-matematika. Din ir-riżorsa, bl-isem ta' 99Math, li se tkun aċċessibbli bla ħlas, saret minn kumpanija Estonjana li hi waħda mill-aqwa 50 kumpaniji fil-qasam edukattiv teknoloġiku fl-Ewropa. Il-ftehim li minnu se jibbenefikaw l-għalliema, l-istudenti u l-ġenituri Maltin fil-livell primarji u sekondarju sar permezz ta' negozjati mal-Kap Eżekuttiv ta' 99Math, Tonis Kusmin u l-Ambaxxatur ta' Malta għall-Estonja u l-Finlandja, Dr Kenneth Vella. Il-ftehim jaħseb ukoll biex minbarra r-riżorsa li se tkun aċċessibbli l-ġimgħa d-dieħla, ladarba l-kumpanija 99Math toħroġ il-verżjoni premium ta' din ir-riżorsa, Malta tkun l-ewwel pajjiż li jkollha aċċess għalih wara l-Estonja. Fl-aħħar snin l-Estonja għamlet avvanzi fil-qasam edukattiv u dan joħroġ minn riżultati miksuba f'eżamijiet internazzjonali. Il-Kap Eżekuttiv ta' 99 Math, Tonis Kusman, qal li permezz ta' 99Math, l-għalliema jistgħu joħolqu logħba tal-matematika f'inqas minn minuta u wara kull logħba l-għalliema jaraw ir-riżultati dettaljati tal-andament tal-istudent u r-riżorsa tidentifika wkoll fejn hemm problemi fit-tagħlim li jridu jiġu indirizzati. Dan kollu jsir permezz ta' logħob li l-istudenti jieħdu gost bihom. Dan il-ftehim sar b'appoġġ tal-Ministru tal-Edukazzjoni Owen Bonnici u s-Segretarju Permanenti fi ħdan l-istess Ministeru Dr Frank Fabri. Dr Fabri qal li jinsab ċert li din il-kollaborazzjoni bejn il-Maltin u l-kollegi Estonjani se twassal għal inizjattivi oħra fis-settur edukattiv fis-snin li ġejjin. Min-naħa tiegħu Dr Kenneth Vella qal li ftehim bħal dan ma' 99Math jikkumplimentaw l-viżjoni ekonomika tal-Gvern li tqegħed enfasi ikbar fuq it-tagħlim tax-xjenza u l-matematika fil-livelli primarji u sekondarji. Dr Vella qal li bl-għajnuna wkoll tal-Ministeru tal-Affarijiet Ewropej u Barranin, Malta qed tgawdi minn kollaborazzjoni bejn l-entitajiet Maltin u Estonjani mhux biss fil-qasam tal-edukazzjoni imma wkoll fl-intelliġenza artifiċjali, tekonoloġija diġitali u kummerċ online.